Под Душановом командом, батаљон је водио многе успешне борбе против окупатора — на путу Београд-Крагујевац, у околини Чумића, на брду Светиња и др. Током борби у Првој непријатељској офанзиви, Душан је повлачећи се са својим батаљоном, кроз родно село уништио немачку посаду и запалио два аутобуса. У марту 1942. године, са својим батаљоном ушао је у састав тада формиране Друге пролетерске ударне бригаде и постао командант Трећег батаљона. У чланство Комунистичке партије Југославије (КПЈ) примљен је 1942. године.